text: Tysk lavprisselskab flyver fra Billund til Berlin
  12 marts 2015 kl. 09.01
  Det store tyske lavprisselskab, Airberlin, flyver fra næste måned dagligt mellem Billund og den tyske hovedstad. Flyvetiden er en time og fem minutter ? og priserne er fra 600 kr. for en enkelt-billet.
  - Det er ikke nogen hemmelighed, at netop Berlin er én af de byer, som vi gennem længere tid har arbejdet hårdt for at få til lufthavnen. Både i forhold til Berlins mange attraktioner, men også i kraft at de mange muligheder for at komme videre til for eksempel USA, Asien og Australien, siger direktør Kjeld Zacho Jørgensen til lufthavnens hjemmeside.
  Den nye rute bliver fløjet med en Saab 2000 med plads til 50 personer. Første afgang er 13. april.
  Med Berlin som destination har Billund Lufthavn efterhånden ruter til en god del af Central- og Østeuropa med byer som for eksempel Prag i Tjekkiet, Gdansk i Polen og Vilnius i Litauen.
  - Vi ser et stort potentiale for ruter til den del af Europa. Både til korte ferie- og forretningsrejser, men også i forhold til at skabe gode forbindelser videre ud i Europa og til resten af verden for vestdanskerne, siger Kjeld Zacho Jørgensen.
  